14 November: Vra die Here vir hulp en vertrou Hom daarvoor. – Jan van der Watt - www.bybelkennis.co.za
by Mitch Kalp · Published 14/11/2017 · Updated 14/11/2017
Jak 1:1-8 (fokus 1:1-8)
Dit is moeilik om altyd te weet wat die Here wil hê. Dit is moeilik om te besluit waar om die lyn te trek tussen beleefdheid wat mense nie seermaak nie en die handhaaf van jou eie standpunt. Dit is moeilik om te besluit hoe ver om met vergifnis te gaan voor jou vergewensgesindheid net die ander persoon in sy kwaad begin sterk. Hoeveel en hoe lank moet jy vir bedelaars gee, selfs as hulle nie wil werk nie. Hoe lank moet jy na iemand luister wat net wil kla maar nie raad wil vat nie? Vir Christene is sulke vrae alledaags, maar moeilik. Ons soek antwoorde, want ons wil nie graag die Here teleurstel nie.
Ons hoef die Here nie teleur te stel nie, want Hy't 'n plan vir ons gemaak. Hy nooi ons uit om met Hom te kom praat as ons onseker is wat om te doen of wat Hy verwag (5). Daarvoor is gebed daar. Dit is verbasend hoeveel mense kan getuig van rustigheid en insig wat hulle uit hulle gebedstye saam met God gekry het. Daar hoor jy God dikwels baie duidelik in gebed, mits jy jou ore spits.
Daar is tog 'n wesentlike gevaar: om met twyfel te bid. Dan gaan jy nooit seker wees wat die Here vir jou wil sê nie. Jy gaan altyd wonder. Nou gaan jy seker wees en dan weer nie, soos 'n skippie wat jy nou sien en dan weer nie sien nie, soos dit in die golwe wegsak en dan weer verskyn. Dit is 'n bose sirkel waarin niemand wil val nie: niemand wil met 'n probleem worstel en dan elke 5 minute anders voel oor wat gedoen moet word nie.
Die beste raad wat Jakobus kan gee is: vertrou die Here. Gaan op jou knieë en vra die Here se raad, ja, soek dit. Luister fyn, oordink alles en as jy tot 'n slotsom kom, aanvaar dat die Here jou ook in die besluit gehelp het. Besluit en aanvaar die konsekwensies. As jy die besluit in afhanklikheid van die Here geneem het, kan jy ook seker wees dat die Here die konsekwensies daarvan saam met jou sal dra.
As besluite vir jou moeilik raak, moenie die las alleen dra nie. Vra die Here om te help. Hulp gaan kom, daarop kan jy vertrou.